Verklaring van moderamen rakende Woordfees laat ernstige vrae. | hier staan ek
Verklaring van moderamen rakende Woordfees laat ernstige vrae.
“Die kerk begelei mense nie na twyfel nie, maar deur twyfel na geloof. “
Hierdie is ‘n baie welkome verklaring van die Moderamen. Ek glo dit verwoord nie net my eie opinie nie maar die van enige evangeliese Christen wat die kerkdebat die afgelope tyd volg.
Dit laat egter die volgende vrae.
1) Jean Oosthuizen het jare lank moeite gedoen om mense na twyfel en weg van geloof te lei. Het die moderamen sy boek “Hier Staan Ek” gelees? Waarom is hy dan so lank toegelaat om aan te bly in sy pos?
2) Dr Pieter Fourie verkondig dieselfde leer as Abel Pienaar in ‘n onlangse artikel in Kerkbode. Die gevolg daarvan gaan sekerlik wees dat mense begin twyfel in die bestaan van die hemel, wat hy ontken, en die persoonlike en bewuste voortbestaan van die mens na die dood. Waarom word hy toegelaat om dit steeds te doen?
3) Bybel Media het onlangs ‘n boek van Jaap Durand publiseer wat die dwaalteologie van Teilhard de Chardin verkwansel: Teologie identies aan die van Abel Pienaar, en gewaarborg om lesers in twyfel te dompel oor kernkwessies van die Christelike geloof, byvoorbeeld erfsonde en die rol van Jesus as Verlosser. Waarom laat die Moderamen toe dat die NG Kerk se geld gebruik word om Teilhard de Chardin te bevorder?
Ek bid dat die moderamen nou die integriteit sal hê om hierdie beginsel konsekwent deur te voer en duidelik sal verklaar waar die kerk staan t.o.v. Teilhard se panenteïsme en Dr Pieter Fourie se dwaalteologie.
In ‘n tweede verklaring gooi die moderamen Danny Fourie onder die bus en gee hulle onvoorwaardelik steun aan Pieter Fourie.
Pieter Fourie se onlangse teologiese uitsprake in ag genome wonder ek of hulle enigsins die waarheid praat as hulle beweer hulle wil mense deur twyfel na geloof begelei.
Prof Niemandt, u opinie asb!
Die volle verklarings volg:
DIE NG KERK EN OOP GESPREK
Die Moderamen van die Algemene Sinode het die afgelope weke kennis geneem van die beskuldiging dat die NG Kerk nie oop gesprek wil hê nie.
Die Moderamen wil dit duidelik stel dat ons eerste prioriteit altyd die helder en duidelike verkondiging van die Evangelie van Jesus Christus is.
Die NG Kerk het ‘n bereidwilligheid tot oop gesprek. Die kerk kan egter moeilik gesprekke borg waarvan die aanduidings daar is dat die gesprek die kernbelydenis van die kerk in gedrang gaan bring en groter twyfel by mense gaan saai. Die kerk begelei mense nie na twyfel nie, maar deur twyfel na geloof. Dit is ons roeping. Die kerk is nie teen ewewigtige gesprek nie. Wat die Woordfees betref, is dit vir ons duidelik dat die spesifieke gesprekke, aard daarvan en sprekers nie vooraf met die Direksie van Bybel-Media uitgeklaar is nie. Boonop werk Bybel-Media met fondse wat direk ingesamel word vir die verkondiging en verspreiding van die Evangelie van Jesus Christus. Dit is tog ondenkbaar dat die Direksie dus so iets sou goedkeur as hulle daarvan geweet het. Hierdie optrede van die Direksie behoort ook in die toekoms gehandhaaf te word.
Woordfees en Bybel Media
Die Algemene Sinodale Moderamen as Ledevergadering van Bybel-Media (BM) en Tydskriftemaatskappy (TM), uitgewer van Kerkbode, het op 12 Maart 2013 in Pretoria vergader en die volgende resolusies eenparig goedgekeur:
1. Die Ledevergadering het na deeglike oorweging bevind dat die mediaverklaring oor die Woordfeesborgskap wat die Direksie op 13 Februarie 2013 uitgereik het, op die ware feite gegrond is.
2. Die Ledevergadering spreek sy volle vertroue uit in die Direksie en betuig sy dank vir die standpunte ingeneem.
3. Die Ledevergadering betreur die berigte en skrywes waarin die voorsitter van die Direksie en Uitvoerende Hoof onverhoord en valslik veroordeel is en die beeld van BM, TM en die NG Kerk skade aangedoen is.
4. Die Ledevergadering neem kennis dat die weë van die nuusredakteur van Kerkbode en TM op ‘n vriendskaplike basis by wyse van ‘n skikkingsooreenkoms geskei het.
5. Die Ledevergadering neem kennis van ‘n onafhanklike interne ondersoek na die personeelverhoudinge by die Bybel-Mediagroep.
5 thoughts on “Verklaring van moderamen rakende Woordfees laat ernstige vrae.”
13/03/2013 at 10:22 pm
Hier is ŉ ander opinie. Ds. Bertus (Osbloed) van Niekerk sê die volgende in sy rubriek, wat deel is van die Renaissance Gemeente se nuutste nuusbrief: “Moet hy byvoeg, sê Braam [Hanekom], dat hy namens die [NG] kerk dankie wil sê vir hierdie geleentheid en dat gesprekke soos hierdie [tydens die onlangse Woordfees te Stellenbosch] wat reeds in die kerk plaasvind, baie breër gevoer behoort te word. Die kerk is juis ten gunste daarvan dat mense oor hierdie en ander eksistensiële vrae moet debatteer. Daarmee trek hy natuurlik ŉ streep deur die persverklaring van Danie Mouton, voorsitter van die direksie van die Bybelmediagroep wat Jean Oosthuizen geskors het in die drama wat ontvou het omdat hy die gesprekke in die eerste plek gereël het. Danie het immers gesê hierdie gesprekke vorm nie deel van Kerkbode se ‘kernbesigheid’ nie. Ek [Bertus] snork, want minder as ŉ week tevore het Pieter Fourie, uitvoerende hoof van Bybelmedia gesê die deursnee kerklidmaat is te konserwatief om aan hierdie gesprekke blootgestel te word en daarom stel Kerkbode nie meer belang daarin om dit te borg of daarby betrokke te wees nie…. Is dít die eintlike rede agter Jean [Oosthuizen] se skorsing, dat hy op die diskrepansie gewys het tussen wat predikante en dosente éintlik glo en wat die kerk van (konserwatiewe) lidmate verwag om te glo?”
13/03/2013 at 10:55 pm
1) Bertus Osbloed is nie ‘n Christen nie. Hy het die Kerk (hoofletter) van Christus verlaat en homself saam met Abel Pienaar tot god verklaar.
2) Hy doen hom oneerlik voor as ‘n Christen en kuier op die sosiale media as ‘n “Christen” om mense te werf vir sy sekte. Onthou, sy sektelede betaal sy salaris. Wat anders soek hy die hele tyd op die NG Kerk se voorstoep, as dit nie is om lede te werf nie?
3) Om die rede is Bertus Osbloed se opinie nie vir my belangrik nie. As hy eerlik was en homself as Buddhis (wat hy is) aan almal op die sosiale media bekend gestel het, sou ek meer respek vir hom gehad het. En beslis makliker na hom geluister het.
4) Tog is hier ‘n interessante aanhaling van Pieter Fourie in: “Ek [Bertus] snork, want minder as ŉ week tevore het Pieter Fourie, uitvoerende hoof van Bybelmedia gesê die deursnee kerklidmaat is te konserwatief om aan hierdie gesprekke blootgestel te word en daarom stel Kerkbode nie meer belang daarin om dit te borg of daarby betrokke te wees nie….” Waar het Pieter Fourie dit gesê? Was dit persoonlik teenoor Bertus of in ‘n aantoonbare openbare bron?
So, Jaco, dankie vir hierdie pos, ek waardeer dit want dit werp interessante lig op Pieter Fourie se denkwyse. En Bertus se gevolgtrekking is moontlik reg.
Maar kry tog vir my die verwysing? Soos ek hierbo gewys het – Bertus is nie noodwendig betroubaar nie. Miskien is hierdie aanhaling van Pieter Fourie ‘n postmoderne tipe van waarheidskonstruk. Soos ‘n Alice in Wonderland storie…
@hierstaanek. Die aanhaling van Pieter Fourie lyk vir my meer na ŉ “objektiewe” waarheid as na ŉ “postmoderne tipe” waarheidskonstruk. Hier is ŉ gedeelte wat in ŉ berig in Beeld verskyn het. Dit kan aanlyn gelees word by http://www.beeld.com/Suid-Afrika/Nuus/Kerkbode-joernalis-geskors-na-uitlatings-20130218: “[Pieter] Fourie het gister [17 Februarie 2013?] gesê hulle het dit nie teen die sprekers as mense nie. Die direksie het egter nie gedink hulle is die regte soort mense vir Kerkbode se mark nie. Die meeste NG lidmate is teologies konserwatief. Met dié mark het die direksie gevoel die gesprekke is nie tot voordeel van Kerkbode as handelsmerk nie.”
14/03/2013 at 7:15 am
Daar is ‘n subtiele maar ongelooflik belangrike nuansverskil tussen
“die deursnee kerklidmaat is te konserwatief om aan hierdie gesprekke blootgestel te word en daarom stel Kerkbode nie meer belang daarin om dit te borg of daarby betrokke te wees nie”
“Die direksie het egter nie gedink hulle is die regte soort mense vir Kerkbode se mark nie. Die meeste NG lidmate is teologies konserwatief.”
Die woorde “blootgestel” en “stel nie meer belang” dra emosionele betekenis wat dui op sinisme. Dit is nie in die oorspronklike aanhaling nie. Alhoewel ek self dikwels aanhalings parafraseer as ek nie die oorspronklike verwysing byderhand het nie, moet mens tog probeer om getrou aan die oorspronklike te bly. Veral op skrif.
Miskien sê hierdie parafrase meer van Bertus Osbloed se denkwyse as van Pieter Fourie s’n.
Ek het reeds op hierstaanek op hierdie spesifieke aanhaling van Fourie reageer, maar met die veranderde bewoording (en betekenis) het ek dit nie onmiddelik herken nie.
03/04/2013 at 12:11 pm
En nou het Danny Fourie ook “bedank” van Bybelmedia. Wat nou? Pieter Fourie en die sy broederbond trawante sit nog steeds in die hoogste stoel en raak ontslae van almal wat die waarheid praat!
Ek wonder of die skenkergeld is waarmee hulle die mense se pakkette betaal…
Leave a Reply to Jaco Steyn (@JacoSteyn123) Cancel reply